
Здравейте! Майка ми живее над 30 години в София, има апартамент във Варна, в който пребивава от 1 до 2 месеца само през лятото. През останалата част от годината в жилището има наематели, които не винаги остават за целия период на нейното отсъствие. Април месец миналата година за първи път получава обаждане от фирмата домоуправител, че има 400 лв. неплатени задължения за таксата за вход за няколко години назад. Майка ми е съдействала като се е свързала с последните квартиранти – студенти, които скоро преди това напуснаха поради пандемията. Те са твърдели, че никой не ги е търсел за тази такса, но са изявили готовност да си заплатят за времето на техния престой ( половин година ). Майка им е предоставила телефони за контакт на управителката на фирмата, която повече не е правела опити да се свързва с нея.  

 Преди години се бяхме информирали, че собственик, който пребивава до 45 дни в дадено жилище не дължи такса за входа (сега доколкото разбирам е 30 дни). Също така бяхме попадали на информация, че собственик, който извършва труд по общите части на блока има право това да му бъде приспаднато от месечните задължения (всяко лято майка ми чисти петметрова тераса пред балкона ни, тъй като сме на първия етаж, която е на целия блок, но чистачката не я поддържа). На тези основания майка ми не е плащала за времето когато е пребивавала през лятото. Тази есен във връзка с пандемията майка ми остана във Варна и откакто живее там внася редовно месечните си такси.  

 Преди седмица съседи ни сигнализираха, че на входната й врата на адреса й в София има съобщение от Софийски районен съд, което се оказа, че е във връзка с въпросните натрупани задължения към фирмата домоуправител във Варна. Майка ми смята, че не е редно фирмата да претендира към нея за задължения в период, в който дълготрайно е отсъствала и то при положение, че никой не я е уведомил толкова време, че наемателите не са заплащали, за да може тя по някакъв начин да реагира, още повече е пенсионерка с 310 лв. пенсия и не ни се вижда оправдано тя да понася последствията затова, че фирмата не си е свършила работата затова написахме възражение до съда. Смятате ли, че майка ми е в праватото си и какъв би бил развоят, ако се стигне до дело?  

 Благодаря Ви предварително за отделеното време!


 

Спор с фирма домоуправител
==========================

 

Здравейте, г-жо Даринова,


вероятно от дружеството -домоуправител са завели заповедно производство по реда на чл. 410, ал. 1, т. 1 от ГПК и след издаването на заповед за изпълнение, съдът е връчил същата на майка Ви чрез залепване на съобщение, а тя се е възползвала от възможността за възражение. В едномесечен срок дружеството може да предяви установителен иск за вземанията си и да доказва в исково производство задълженията на майка Ви, като наред с това претендира лихви, съдебни разноски като държавни такси и адвокатски възнаграждения.  

Необходимо е да се прегледа цялото дело за точен и коректен отговор на поставените от Вас въпроси, но следва да имате предвид че разпоредбата на чл. 51, ал. 2 от ЗУЕС не е приложима /относно освобождаване от такса за разходи за управление на общи части/, ако в имота е имало настанени наематели. 


Поздрави,  

адв. Николина Митова  

тел. 0898 303092


